Vicki Momberg eis miljoene aan skadevergoeding van staatVicki Momberg. (Argieffoto: ANA) Vicki Momberg, wat in 2018 aan crimen injuria skuldig bevind is nadat sy in ŉ rassistiese tirade polisielede herhaaldelik die k-woord toegesnou het, dagvaar nou verskeie ministers en die nasionale direkteur van openbare vervolging vir R8,5 miljoen. Momberg was die eerste Suid-Afrikaner wat tronkstraf opgelê is vir dié oortreding. Sy is tot drie jaar tronkstraf gevonnis waarvan ŉ jaar opgeskort is. Haar aansoek om verlof tot appèl teen haar vonnis en skuldigbevinding is in Junie verlede jaar van die hand gewys, waarna Momberg 30 dae gehad het om na die appèlhof te appelleer. Momberg se regsverteenwoordiger, adv. Anesh Sukdeo, het gesê sy het haar spesiale aansoek om verlof tot appèl, met ŉ gepaardgaande aansoek om kondonering, betyds ingedien. Sukdeo sê die Nasionale Vervolgingsgesag (NVG) was bewus van dié aansoek toe Momberg op 6 November by die Douglasdale-polisiestasie in hegtenis geneem is. Sukdeo sê daar was nié ŉ lasbrief vir Momberg se inhegtenisneming nie – ondanks die polisie se verklaring dat ŉ lasbrief wél uitgereik is – en dat die owerhede só ŉ lasbrief tot vandag toe nog nie kon verskaf nie. Momberg het daarna haar tronkstraf begin uitdien, maar is op 27 Desember vrygelaat as deel van pres. Cyril Ramaphosa se amnestie en kwytskelding aan duisende gevonnisde oortreders. Sy dagvaar nou die ministers van polisie en justisie, asook die nasionale direkteur van openbare vervolging vir onregmatige inhegtenisneming en aanhouding, kwaadwillige vervolging, onregmatige kwaadwillige regsprosedures en laster. Momberg eis R2,5 miljoen (R50 000 vir elk van die 50 dae wat sy in aanhouding was) vir onregmatige aanhouding, R1 miljoen vir laster, pyn en lyding, angs en die beweerde verkeerde inligting wat aan die publiek uitgereik is. Sukdeo sê daar is onder meer aan die media aangevoer dat Momberg voortvlugtig en ŉ vlugrisiko is. Voorts eis sy R2,5 miljoen vir kwaadwillige regsprosedures en ŉ bykomende R2,5 miljoen vir onregmatige kwaadwillige regsprosedures. “Ons sê nie Vicki is sonder foute nie, maar die regstelsel moet regmatig optree,” het Sukdeo gesê. Volgens hom is die kennisgewing van hul voorneme om te dagvaar reeds aan die betrokke respondente gestuur. Hulle het nou 60 dae om daarop te reageer. Sou hulle dit nie doen nie, gaan hulle voort met ŉ dagvaarding, het Sukdeo gesê.